### Beslutningstema

I denne sag skal det besluttes om administrationsgrundlag og projektsansøgningsmanual for Grøn Pulje kan godkendes.

### Historik

På Klima-, Vækst-, og Udviklingsudvalgsmødet den 8. april 2024 blev der foretaget en drøftelse af mulighederne for anvendelsen af de Grøn Pulje-midler, der vil tilfalde Tønder Kommune i forbindelse med etablering af de 20 VE projekter, der pt. er i planlægning.

Der blev derefter udarbejdet et udkast til et administrationsgrundlag for puljen, som blev præsenteret på Klima,- Vækst-  og Udviklingsudvalgsmødet den 3. februar 2025. Udvalget besluttede på mødet, at udkastet skulle tilrettes med de faldne bemærkninger, og at der desuden skal foranstaltes en temadrøftelse i Kommunalbestyrelsen vedr. udmøntning af puljemidlerne.

Der blev derefter på baggrund af administrationsgrundlaget afholdt temadrøftelse vedr. Grøn Pulje i Kommunalbestyrelsen den 27. marts 2025. Herefter er der udarbejdet en tilhørende projektansøgningsmanual, der særligt retter sig mod potentielle ansøgere af puljemidlerne.

Udkast til Administrationsgrundlag og Josefine Møller har været i offentlig høring i perioden fra den 25. april 2025 - 1. juni 2025.

### Sagsfremstilling

Grøn Pulje er forankret i Energistyrelsen. Den enkelte kommune administrerer midlerne, som kan anvendes bredt til kommunale tiltag. Formålet med Grøn Pulje er således at give Kommunalbestyrelsen mulighed for at støtte kommunale tiltag med en pulje finansieret af midler fra Vedvarende Energi-projekter (VE).

Der er for nuværende ansøgt om etablering af ca. 520 MW for vindmøller og ca. 1430 MW for solcelleanlæg med de aktuelle VE-projekter i planlægning i Tønder Kommune. Ved fuld udbygning kan det omregnes til en samlet engangsindtægt til Grøn Pulje på i alt:

ca. 162,8 mio. kr. for vindmøller
ca. 167,5 mio. kr. for solcelleanlæg

Puljemidlerne skal uddeles som projektmidler og rettes mod almennyttige formål.

Kommunerne er pålagt at udarbejde et administrationsgrundlag til udmøntningen af Grøn Pulje, hvor det bl.a. fremgår hvilke kriterier, Kommunalbestyrelsen lægger vægt på, når midlerne fra puljen skal udmøntes.

Der er fokus på, at midlerne i Grøn Pulje kommer hele kommunens geografi til gavn.
Sammen med administrationsgrundlaget er der udarbejdet en projektansøgningsmanual med tilhørende inspirationskatalog, der giver eksempler på typer af projekter, der kan ansøges om midler til via Grøn Pulje.

Dokumenterne har været i offentlig høring fra den 25. april 2025 til den 1. juni 2025.

Der er kommet høringssvar fra Lokalrådet i [adresse]. I nedenstående er høringssvaret opsummeret sammen med forvaltningens bemærkninger.

Visby Lokalråd:

Visby Lokalråd gør opmærksom på, at der for en del af de projekteksempler, der nævnes som inspiration i administrationsgrundlaget, kan være tvivl om,  at en kommunal opgave vil blive lagt over til lokalrådene og støtteforeninger, som f.eks. anlæggelse og drift af forskellige projekter (som f.eks. en cykelsti). Lokalrådet påpeger, at lokalrådene ikke har kompetence eller ressourcer til at kunne løfte sådanne opgaver.

Visby Lokalråd ønsker, at små erhvervsdrivende, som f.eks. små købmænd, skal have mulighed for at søge midlerne.

Visby Lokalråd ønsker, at både store og små projekter skal være tilskudsberettigede (og ikke kun projekter, der som 'tommelfingerregel koster mere end 1 mio. kr.').

Forvaltningen vurderer, at det i administrationsgrundlaget allerede er beskrevet, at der både kan ansøges om etablering og drift af projekter. Kommunen kan ikke initiere, ansøge eller være medansøger på et projekt, men det vil være naturligt at der indgås aftale mellem projektejer og kommunen om anlæg og drift af f.eks. en cykelsti. Det ligger også inden for rammerne af 'vejledning om Grøn Pulje' udgivet af Energistyrelsen i 2024.

Forvaltningen vurderer, at det i administrationsgrundlaget allerede står beskrevet, at midlerne kan søges af: Foreninger, Virksomheder, Privatpersoner, Selskaber, Institutioner, Organisationer,  mv. - og altså også af små købmænd og erhvervsdrivende, hvis det tjener et alment nyttigt formål og i øvrigt ikke afstedkommer konkurrenceforvridende praksis. Der ydes ikke direkte erhvervsstøtte.

Forvaltningen vurderer, at der er beskrevet i administrationsgrundlaget, at der KAN søges midler i grøn pulje til alle typer af projekter, små som store.

### Økonomi

Der forventes en samlet Grøn pulje på ca. 330,3 mio. kr. ved realisering af alle aktuelle VE-anlæg i planlægning.

Op til 8 % af puljemidlerne afsættes til løbende udmøntning og administration af puljen

### Lovgrundlag

VE-Loven

### Indstilling Fagchefen for Klima, Plan og Udvikling indstiller,

at udkast til Administrationsgrundlag for Grøn Pulje godkendes,

at udkast til Josefine Møller for Grøn Pulje godkendes, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.